Paterna programa un ampli calendari de contacontes, presentacions de llibres i taller de poesia amb motiu del Dia Internacional de les Biblioteques
23/10/2023

# Paterna programa un ampli calendari de contacontes, presentacions de llibres i taller de poesia amb motiu del Dia Internacional de les Biblioteques

[![Paterna programa un ampli calendari de contacontes, presentacions de llibres i taller de poesia amb motiu del Dia Internacional de les Biblioteques](/images/noticias/2023/10/9108/9108_lg.jpg)](/images/noticias/2023/10/9108/9108_lg.jpg)

23.10.2023

L'Ajuntament ha preparat una completa programació en biblioteques i agències de lectura de la ciutat amb motiu de la celebració d'este dia, el pròxim 24 d'octubre.

Un any més, l'Ajuntament de Paterna, a través de la Regidoria de Biblioteques, ha preparat un calendari replet d'activitats culturals en les seues diferents biblioteques i agències de lectura del municipi, amb motiu del Dia Internacional de les Biblioteques, que se celebra el pròxim 24 d'octubre.

Així ho ha explicat el regidor de Biblioteques, Roberto Usina qui ha destacat que _“Paterna és una ciutat que fomenta la cultura i amb esta agenda d'activitats per a tots els públics, l'equip de govern socialista ens sumem a donar vida a cadascun dels espais del nostre municipi com a punts de trobada cultural per als veïns i veïnes”._

D'esta manera, el pròxim 25 d'octubre arranca el calendari d'estes activitats per al públic infantil i a càrrec de l'equip Rebombori cultural, amb el contacontes Pippi Calcesllargues, a les 18 hores, en l'Agència de Lectura Terramelar.

L'endemà, 26 d'octubre a la mateixa hora, els/as més xicotets/as podran gaudir del contacontes La Història Interminable a la Biblioteca Vicente Miguel Carceller (la Canyada). Així mateix, el dia 30 d'octubre sota la temàtica d'Halloween, es realitzaran dos contacontes Jo no tinc por al Biblioteca la Cova Gran i El refugi dels monstres oblidats, en l'Agència de Lectura la Coma.

D'altra banda, la presentació de la novel·la València Roja de l'autora local Ana Martínez Muñoz és una altra de les cites culturals que tindrà lloc el 27 d'octubre, a les 19 hores, a la Biblioteca la Cova Gran i amb la col·laboració de la llibreria Fantasia i imaginació.

Així mateix, dins d'esta commemoració del Dia Internacional de les Biblioteques es clausura el mes d'octubre amb una Trobada del Club de Lectura de la Canyada que protagonitza l'escriptora Esther López Barceló, autora de la novel·la Quan ja no quede ningú.

De manera complementària, també es durà a terme un taller de poesia Llindar de Torii: introducció a l'haiku vertader, a càrrec de José Antonio Olmedo, els dies 8 i 15 de novembre, en el Centre Cívic Alborgí, en horari de 18.30h a 21.30h.

Finalment, les entrades a cadascuna de les activitats, amb prèvia inscripció en l'espai cultural on es desenvolupa i fins a completar aforament, són gratuïtes.